## El Consell col·labora amb els ajuntaments d’Altea i la Nucia per a desplegar el programa de la Xarxa Tourist Info en els dos municipis

*** Turisme Comunitat Valenciana subscriu convenis de col·laboració amb les dos localitats per a oferir un servici d’informació turística**

El Consell ha autoritzat la subscripció dels convenis de col·laboració entre Turisme Comunitat Valenciana i els ajuntaments d’Altea i la Nucia per a desplegar el programa de la Xarxa Tourist Info, mitjançant el manteniment i l’actualització en esta xarxa de les oficines d’informació turística dels dos municipis.

Estos acords pretenen oferir un servici d’informació de l’oferta turística de les dos destinacions i del conjunt de productes turístics de la Comunitat Valenciana.

En concret, a través d’estos convenis, Turisme Comunitat Valenciana i les dos administracions locals es prestaran col·laboració en el desplegament del Programa de la Xarxa Tourist Info cooperant en el funcionament i l’operativitat de les oficines d’informació turística tant d’Altea com de la Nucia.

En el cas d’Altea, es tracta de les oficines denominades Tourist Info Altea i Tourist Info Altea-Plaça de l’Església. L’oficina de la Nucia és la Tourist Info la Nucia. Les tres estan integrades en la Xarxa Tourist Info de la Comunitat Valenciana.

D’esta manera, Turisme Comunitat Valenciana posa a la disposició d’estes oficines les bases de dades i la informació turística de caràcter públic de què disposa, possibilita la seua acció coordinada amb la resta de les oficines de la Xarxa Tourist Info, secunda i intensifica la gestió de la qualitat i aporta les ferramentes i els procediments per a la millora contínua de l’oficina.

Per la seua banda, tant Ajuntament d’Altea com el de la Nucia es comprometen a sostindre econòmicament i materialment les seues oficines Tourist Info i a afrontar el total dels gastos corrents i del personal necessaris per al seu funcionament.

També hauran d’aportar el personal informador turístic amb un perfil professional adequat per a la prestació del servici d’informació turística; mantindre la imatge de les oficines de turisme d’acord amb la resta de la Xarxa Tourist Info, i participar en els objectius de qualitat de la Xarxa Tourist Info i en els seus sistemes de recollida i intercanvi d’informació estadística, estudis o avaluació del servici, entre altres comeses.

Fecha: 01/10/2024